S-265/2014

Mál þetta, sem þingfest var og dómtekið í dag, er höfðað með ákæru útgefinni af lögreglustjóranum á Suðurlandi þann 17. nóvember 2014, sem barst dóminum þann 19. nóvember sama ár, á hendur Þ-kk-þgf H-kk-þgf, til heimilis að Heiðmörk 23, Hveragerði

„fyrir umferðarlagabrot

með því að hafa, aðfaranótt laugardagsins 13. september 2014 ekið bifreiðinni TJ-058 um Brekkugötu á Akureyri undir áhrifum áfengis (vínandamagn í blóði 0,58‰) og óhæfur til að stjórna bifreiðinni örugglega vegna áhrifa amfetamíns.

Teljast brot ákærða varða við 1. mgr., sbr. 2. mgr. 45. gr. og 1., sbr. 2. mgr. 45. gr. a umferðarlaga nr. 50, 1987, allt sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga með áorðnum breytingum og til greiðslu alls sakarkostnaðar.“

Ákærði mætti ekki við þingfestingu málsins þrátt fyrir lögmæta birtingu ákæru þann 19. október sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að amfetamín hafi fundist í þvagi ákærða. Þá hafi í blóði hans mælst amfetamín 155 ng/ml. Um málavexti að öðru leyti vísast til ákæruskjals.

Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði fjórum sinnum áður sætt refsingu. Þann 4. desember 2001 var ákærði dæmdur í skilorðsbundna fangelsisrefsingu fyrir líkamsárás. Þann 27. janúar 2009 gekkst ákærði undir viðurlagaákvörðun fyrir brot gegn valdstjórninni og akstur undir áhrifum áfengis. Þann 14. apríl 2011 var ákærði dæmdur til greiðslu sektar fyrir akstur undir áhrifum áfengis og fíkniefna og brot gegn lögum um ávana- og fíkniefni, auk þess að vera sviptur ökurétti. Þann 11. september 2014 var ákærði dæmdur í óskilorðsbundið fangelsi fyrir akstur undir áhrifum fíkniefna, akstur án þess að hafa ökuskírteini meðferðis og brot gegn lögum um ávana- og fíkniefni, auk þess að vera sviptur ökurétti ævilangt. Ákærði er nú fundinn sekur um tvö brot, annars vegar akstur undir áhrifum áfengis og hins vegar akstur undir áhrifum fíkniefna, og eru þau brot hans nú ítrekuð í fjórða sinn,. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er hæfilega ákveðin fangelsi í fjóra mánuði. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, er áréttuð ævilöng svipting ökuréttar ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 100.075 kr.

K-kk-nf Ó-kk-nf U-kk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, Þ-kk-nf H-kk-nf, sæti fangelsi í fjóra mánuði.

Ákærði greiði allan sakarkostnað, samtals 100.075 krónur,

Áréttuð er ævilöng ökuréttarsvipting ákærða.

K-kk-nf Ó-kk-nf U-kk-nf.